National flag : সিএএ-বিরোধী আন্দোলনে জাতীয় পতাকার বিক্রি তুঙ্গে - selling of national flag increases because of anti-caa protest | Eisamay
selling of national flag increases because of anti-caa protest
EiSamay.Com | Updated: Dec 27, 2019, 01:22PM IST
এই সময় ডিজিটাল ডেস্ক: পাঞ্জাবি-পাজামা নয়, জহর কোট কিংবা উত্তরীয়ও নয়, শীতের কলকাতায় রাজনৈতিক দলগুলির কাছে এখন হট কেকের মতো বিকোচ্ছে জাতীয় পতাকা। ছোট-মাঝারি-বড়, বহর যেমনই হোক, সংশোধিত নাগরিকত্ব আইন এবং এনআরসি-র বিরুদ্ধে লড়াইয়ে এখন দলীয় পতাকা নয়, হাতিয়ার জাতীয় পতাকাই। ফলে, এ ক্ষেত্রে বিক্রির দৌড়ে যাবতীয় দলীয় পতাকা হার মেনেছে জাতীয় পতাকার কাছে।
সিএএ এবং এনআরসি-বিরোধী আন্দোলনের জেরেই যে তেরঙা ঝান্ডার বিক্রির এই রমরমা, তা স্বীকার করছেন কলেজ স্ট্রিট মার্কেটের খাদি ভাণ্ডারের অলোক ঘোষ। তিনি জানাচ্ছেন, বৃহস্পতিবার প্রায় সাড়ে তিনশো জাতীয় পতাকা বিক্রি হয়েছে তাঁদের বিপণি থেকে। ঘটনাচক্রে, এ দিনই সিএএ ও এনআরসি-র বিরুদ্ধে রাজাবাজার থেকে একটি বড় পদযাত্রা করেন রাজ্যের মুখ্যমন্ত্রী তথা তৃণমূল নেত্রী মমতা বন্দ্যোপাধ্যায়। কলেজ স্ট্রিট মার্কেটের ওই বিপণি থেকে গত দু’সপ্তাহে রোজই গড়ে আড়াইশো জাতীয় পতাকা বিক্রি হয়েছে। কখনও পাড়ার দলীয় সংগঠক, কখনও শহর বা শহরতলির খুচরো ব্যবসায়ীরাও কিনে নিয়ে যাচ্ছেন ওই পতাকা। বিভিন্ন সাইজের জাতীয় পতাকা ১০ টাকা থেকে ১২০ টাকা দামে বিক্রি হচ্ছে।
কলেজ স্ট্রিটের খাদি শোরুমেও জাতীয় পতাকার বিক্রি হচ্ছে ভালো সংখ্যায়। ওই বিপণির ম্যানেজার আশিস বিশ্বাস জানান, সাধারণত প্রজাতন্ত্র দিবস ও স্বাধীনতা দিবসের প্রাক্কালে জাতীয় পতাকার চাহিদা বাড়ে। তবে এ বার এখনই এর বিক্রি বেশি। যদিও ওই বিপণিতে শুধু খাদির পতাকাই বিক্রি হয়। তার দামও পাঁচশো টাকা থেকে শুরু। ‘এখন চাহিদা যতটা, জোগান দিয়ে কিন্তু ততটা কুলোনো যাচ্ছে না,’ বলছেন আশিস। কলকাতায় খাদির অন্যতম বড় বিপণি চিত্তরঞ্জন অ্যাভিনিউয়ের খাদি গ্রামোদ্যোগ ভবন। সেখানেও দেদার বিক্রি হচ্ছে তিন ফুট বাই সাড়ে চার ফুট, চার ফুট বাই ছয় ফুট, ছয় ফুট বাই নয় ফুটের জাতীয় পতাকা। সেখানে তিন ফুট বাই সাড়ে চার ফুটের পতাকার দাম ২০১১ টাকা, চার ফুট বাই ছয় ফুটের পতাকার দাম ৩০৪৮ টাকা।
সিএএ ও এনআরসি-বিরোধী আন্দোলনে দলীয় পতাকার ঊর্ধ্বে জাতীয় পতাকার এই ব্যবহারকে সাধুবাদ জানাচ্ছেন বিশিষ্ট জনদের অনেকেই। বিশিষ্ট সাহিত্যিক শীর্ষেন্দু মুখোপাধ্যায় বলেন, ‘এই আন্দোলনে জাতীয় পতাকা ব্যবহৃত হওয়ার মাধ্যমে আসলে ভারতীয়ত্বের বোধকেই জাগ্রত করছে। এতে আমি আন্তরিক ভাবে খুশি।’ কবি সুবোধ সরকারেরও মত, ‘কোনও বিশেষ ধর্মাবলম্বী হিসেবে নয়, কোনও রাজনৈতিক দলের অংশ হিসেবেও নয়, ভারতীয় নাগরিক হিসেবেই এ ক্ষেত্রে জাতীয় পতাকার তলে আশ্রয় নিতে চাইছেন সবাই।’ স্বাধীনতা-পরবর্তী সময়ে জাতীয় পতাকা নিয়ে বাংলায় এমন আন্দোলনের কথা মনে করতে পারছেন না প্রেসিডেন্সি কলেজের প্রাক্তন অধ্যক্ষ অমল মুখোপাধ্যায়। তাঁর কথায়, ‘জাতীয় পতাকা নিয়ে এই আন্দোলন অভূতপূর্ব। জাতীয় পতাকাই এই আন্দোলনকে একটি সর্বভারতীয় রূপ দিচ্ছে।’
কী বলছেন আন্দোলনকারীরা? এই বিষয়ে আন্দোলন চালাচ্ছে সারা ভারত নমশূদ্র বিকাশ পরিষদ। সংগঠনের তরফে মুকুলচন্দ্র বৈরাগ্য বলেন, ‘ভারতীয় নাগরিকত্বের স্বীকৃতির দাবিতেই এই লড়াই। স্বভাবতই জাতীয় পতাকা এখানে জাতীয়তাবোধর প্রতীক।’ সংশোধিত নাগরিকত্ব আইনে বিশেষ ভাবে ভারতীয় মুসলমানদের বঞ্চনা করা হচ্ছে বলে অভিযোগ উঠেছে।
সারা বাংলা ইমাম ও মোয়াজ্জেন সমিতির সভাপতি এটিএম রফিকুল হাসান বলেন, ‘১৩০ কোটির দেশে জাতীয় পতাকাই আমাদের ঐক্যবদ্ধ করে রেখেছে। সেই পতাকাকেই আমরা সেলাম জানাব, নমস্কার জানাব। এই আন্দোলনে দলীয় পতাকা থাকলে থাকুক, কিন্তু জাতীয় পতাকার ঊর্ধ্বে কোনও কিছুই নয়।’
Web Title selling of national flag increases because of anti caa protest
আরও পড়ুন:সিএএ বিরোধিতা|জাতীয় পতাকা|National flag|kolkata|caa protest
সিএএ-বিরোধী মিছিলে ধর্ম সরিয়ে সবাই রাজপথে...